ডেঙ্গু নিয়ে ৩৪ রোগী হাসপাতালে
দেশে গত একদিনে ডেঙ্গু আক্রান্ত হয়ে হাসপাতালে ভর্তি হয়েছে আরও ৩৪ জন; এ সময়ে মশাবাহিত রোগটিতে কারও মৃত্যু হয়নি। স্বাস্থ্য অধিদপ্তর জানিয়েছে, ভর্তি রোগীদের মধ্যে ৮ জন ঢাকা মহানগরে এবং বাকি ২৬ জন ভর্তি হয়েছে ঢাকার বাইরের বিভিন্ন হাসপাতালে। এ নিয়ে এ বছর হাসপাতালে ভর্তি ডেঙ্গু রোগীর সংখ্যা দাঁড়িয়েছে ১৮৬৫ জনে। তাদের মধ্যে মারা গেছেন ২৩ জন। কেবল জানুয়ারিতে ডেঙ্গু আক্রান্ত হয়ে হাসপাতালে ভর্তি হয় ১ হাজার ৫৫ জন, যাদের মধ্যে ১৪ জনের মৃত্যু হয়েছে। আর ফেব্রুয়ারিতে হাসপাতালে ভর্তি হয় ৩৩৯ জন, যাদের মধ্যে মৃত্যু হয়েছে তিনজনের। মার্চ মাসে আক্রান্ত হয়েছেন ৩১১ জন; যাদের মধ্যে ৫ জনের মৃত্যু হয়েছে।
এপ্রিলের ১৫ দিনে হাসপাতালে ভর্তি হয়েছেন ১৬০ জন, যাদের মধ্যে মৃত্যু হয়েছে একজনের। সোমবার সকালে দেশের বিভিন্ন হাসপাতালে ৭৮ জন রোগী চিকিৎসা নিচ্ছিলেন। তাদের মধ্যে ঢাকায় ভর্তি আছে ৪১ জন; আর ঢাকার বাইরে এ সংখ্যা ৩৭।  স্বাস্থ্য অধিদপ্তর ডেঙ্গু আক্রান্ত হয়ে হাসপাতালে ভর্তি ও মৃত্যুর তথ্য রাখে ২০০০ সাল থেকে। এর মধ্যে ২০২৩ সালে সবচেয়ে বেশি ৩ লাখ ২১ হাজার ১৭৯ জন হাসপাতালে ভর্তি হয়। ডেঙ্গু আক্রান্ত হয়ে সবচেয়ে বেশি ১৭০৫ জনের মৃত্যুও হয়েছে ওই বছর।

এবছর হাসপাতালে ভর্তি ডেঙ্গু রোগীর সংখ্যা দাঁড়িয়েছে ১৮৬৫ জনে